Id-Deċiżjoni tal-Kummissjoni
tas-17 ta’ Diċembru 1993
li temenda għat-tielet darba d-Deċiżjoni Nru 93/197/KEE dwar il-kondizzjonijiet tas-saħħa tal-annimali u ċ-ċertifikazzjoni veterinarja għall-importazzjoni tal-equidae reġistrati u l-equidae għat-tnissil u l-produzzjoni
(93/682/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/426/KEE tas-26 ta’ Ġunju 1990 dwar il-kondizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta’ l-equidae [1], kif l-aħħar emendata bid-Direttiva 92/36/KEE [2], u b’mod partikulari l-Artikoli 15(a) u 16 tagħha,
Billi d-Deċiżjoni tal-Kummissjoni 93/197/KEE [3], kif l-aħħar emendata bid-Deċiżjoni 93/510/KEE [4], tistabbilixxi l-kondizzjonijiet tas-saħħa tal-annimali u ċ-ċertifikazzjoni veterinarja għall-importazzjoni tal-equidae reġistrat u l-equidae għat-tnissil u l-produzzjoni;
Billi l-Istati Membri ltaqgħu ma’ ċerti problemi fl-importazzjoni tal-equidae mill-Ewropa tal-Lvant, b’mod partikulari fir-rigward ta’ kemm wieħed jista’ joqgħod fuq it-testijiet fil-laboratorju li għandhom isiru fil-mument tal-importazzjoni ta’ annimali ta’ dan it-tip;
Billi, għalhekk, għandhom isiru dispożizzjonijiet sabiex dawn it-testijiet jitwettwqu f’laboratorju approvat għal dak il-għan mill-awtorità kompetenti tal-Istat Membru tad-destinazzjoni;
Billi l-miżuri li hemm provediment dwarhom f’din id-Deċiżjoni huma konformi mal-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
F’L-Anness II tad-Deċiżjoni 93/197/KEE, il-postilla (5) fiċ-Ċertifikat tas-saħħa B hija hawnhekk mibdula bit-test li ġej:
"(5) Għall-pajjiżi koperti b’dan iċ-ċertifikat, bl-eċċezzjoni tal-Awstralja, Ċipru u New Zealand, it-testijiet fil-laboratorju għandhom jitwettqu minn laboratorju approvat mill-Istati Membri ta’ fejn ikun sejrin jintbagħtu. Ir-riżultati tat-testijiet, kif ċertifikati mill-laboratorju, għandhom jitwaħħlu maċ-ċertifikat tas-saħħa tal-annimali li jakkumpanja l-annimali."
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fis-17 ta’ Diċembru 1993.